El Biensa CF organitza el I Torneig Homenatge Álex Barrio de Futbol-11
26 de desembre 2024

![](/media/rhxmrt21/img_0651_c.jpg?width=850&height=566.6666666666666)

Este Nadal, el Biensa CF organitza el I Torneig Homenatge Álex Barrio de Futbol-11, en categoria juvenil, amb la col·laboració de l'Ajuntament de Sagunt. L'esdeveniment esportiu es disputarà al camp municipal Barrio Biensa els dies 28 i 29 de desembre i comptarà amb la participació de diversos equips de la comarca del Camp de Morvedre: CF Atlético Gilet, Fútbol Base Sagunto, CDF Canet, Atlético Saguntino, CF Mare Nostrum, CD Acero i Goats.

Pel que respecta al format del torneig, el president del Biensa CF, Sergio Seco, ha explicat que hi haurà dos grups de quatre equips cadascun. Esta ronda del torneig es durà a terme el dissabte 28 de 9.30 a 21 hores i els dos primers classificats de cada grup avançaran a les semifinals. Els equips que queden en tercera posició s'enfrontaran en un partit pel cinqué i sisé lloc, i els quarts faran el propi pel seté i huité lloc. Tant estos partits com les semifinals, el partit pel tercer i quart lloc i la final es jugaran el diumenge 29 de 9 a 19 hores. Després, a les 19.30 hores serà l’entrega de trofeus i, tal com ha informat Sergio Seco, tindran lloc els homenatges a Álex Barrio.

La presentació del torneig ha comptat amb la presència de l'alcalde de Sagunt, Darío Moreno; el regidor d'Activitat Física, Salut i Esports, Javier Timón; el president del Biensa CF, Sergio Seco; els presidents del Fútbol Base Sagunto i de l’Atlético Saguntino i els pares d'Álex Barrio.

Darío Moreno ha agraït als pares d'Álex Barrio la seua predisposició a la celebració d'este esdeveniment esportiu i ha ressaltat que es tracta d'un torneig “en memòria i en homenatge a Álex”. A més, ha afegit que el torneig “permet llançar el missatge que la passió amb la qual ell vivia l'esport no quede ara en res, sinó que es convertisca en un missatge que puguem portar a totes les nostres noves generacions”. Moreno ha admés que seran dies “marcats per la nostàlgia”, però també “per l'alegria d'eixa passió que ell tenia”. Finalment, el primer edil ha destacat la visió del Biensa CF a l'hora de dissenyar l'esdeveniment: “No era una qüestió que un club o una persona l'organitzara a títol personal, sinó que havia de ser una cosa de tota la ciutat i de tot el món esportiu”.

D'altra banda, Javier Timón ha assenyalat: “No podia haver-hi res millor per a recordar a Álex que un torneig de futbol, l'esport que estimava i que l'apassionava”. “És un torneig organitzat en memòria d'Álex Barrio, el jove futbolista de 17 anys mort tràgicament el mes d'agost passat en un accident de trànsit”, ha indicat Timón. A més, ha ressaltat la “unió” de l'esport local i comarcal davant situacions d'este calibre. “Serà un moment emotiu, de reconeixement, de memòria i m'agradaria que la ciutadania poguera participar d'este esdeveniment i que les graderies estigueren completament plenes”, ha afirmat.

Sergio Seco ha destacat el suport de tots els equips per a l'organització del torneig i ha recordat que el Biensa CF va ser on Álex va fer els seus primers passos en el món del futbol. “Es tracta que no ens oblidem mai d'ell”, ha expressat. A més, ha desitjat que el torneig es prolongue en el temps en memòria d'Álex Barrio.

Tant l'alcalde de Sagunt com el regidor d'Activitat Física, Salut i Esports i el president del Biensa CF han aprofitat l'ocasió per a traslladar-li a la família d'Álex Barrio les seues condolences i el seu suport.

*   [](http://www.facebook.com/sharer.php?u=https://aytosagunto.es/va/actualitat/el-biensa-cf-organitza-el-i-torneig-homenatge-alex-barrio-de-futbol-11/ "Facebook")
*   [](http://twitter.com/share?url=https://aytosagunto.es/va/actualitat/el-biensa-cf-organitza-el-i-torneig-homenatge-alex-barrio-de-futbol-11/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-biensa-cf-organitza-el-i-torneig-homenatge-alex-barrio-de-futbol-11/ "Linked In")
*   [](mailto:?body=https://aytosagunto.es/va/actualitat/el-biensa-cf-organitza-el-i-torneig-homenatge-alex-barrio-de-futbol-11/)